**Suomen vammaispoliittisen ohjelman VAMPOn vaikuttavuus kuntatasolla**

**Iiro Toikka, korkeakouluharjoittelija**

**1. Suomen vammaispoliittinen ohjelma**

Suomen vammaispoliittinen ohjelma VAMPO on vammaisten henkilöiden oikeudenmukaisen aseman turvaamiseksi laadittu ohjelma. Sen tavoitteena on vammaispolitiikan valtavirtaistaminen, suunnan ja kehysten antaminen kunnalliselle ja alueelliselle vammaispolitiikalle, sekä YK:n yleissopimuksen kansallisen täytäntöönpanon edistäminen. VAMPOn taustalla on valtioneuvoston eduskunnalle vuonna 2006 antama vammaispoliittinen selonteko, sekä Suomen vuonna 2007 allekirjoittama YK:n yleissopimus vammaisten henkilöiden oikeuksista sekä yksilövalitusmekanismin sisältävä valinnainen pöytäkirja. VAMPOn ohjelmatyö käynnistettiin syyskuussa 2008, ja se saatiin päätökseen maaliskuussa 2010. VAMPO on valmisteltu Suomen eri hallinnonalojen ja asiantuntijatahojen yhteistyönä. VAMPOssa linjataan vuosien 2010-2015 konkreettiset vammaispoliittiset toimenpiteet ja yhteiskunnalliset kehityskulut, joilla tavoitellaan kestävää ja vastuullista vammaispolitiikkaa. VAMPOn tarkoitus on, että kaikkia politiikan lohkoja kehitetään vammaisten ihmisten oikeuksien, vapauksien ja yhdenvertaisten mahdollisuuksien näkökulmasta.

VAMPOn yhteistyötahoja ovat valtioneuvostotasolla yhdeksän eri ministeriötä: ulkoasiainministeriö, oikeusministeriö, sisäministeriö, opetus- ja kulttuuriministeriö, valtiovarainministeriö, liikenne- ja viestintäministeriö, työ- ja elinkeinoministeriö, ympäristöministeriö sekä sosiaali- ja terveysministeriö. Muita valmistelutahoja olivat Suomen vammaisfoorumi, Suomen Kuntaliitto, työmarkkinaosapuolet, Terveyden ja hyvinvoinnin laitos THL, sekä sosiaali- ja terveysministeriön yhteydessä toimiva valtakunnallinen vammaisneuvosto VANE.

VAMPO koostuu yhteensä 122 konkreettisesta toimenpiteestä, joilla vammaisten ihmisten elämän epäkohtiin puututaan. Jokaisella 122 toimenpiteellä on vastaava hallinnonala, joka on vastuussa toimenpiteen edistämisestä. Jokaisen toimenpiteen oheen on myös merkitty toimenpiteen edistämisen aikataulutus, resurssitarve, ja indikaattori, jolla edistystä toimenpiteen kohdalla seurataan. Osa toimenpiteistä vaatii lainsäädännöllisiä muutoksia ja toimeenpanon ohjausta, osa taas koulutusta, tiedotusta ja kehittämistyötä. Arvion mukaan yli puolet toimenpiteistä pystytään toimeenpanemaan ilman lisäkustannuksia. Nämä 122 konkreetista toimenpidettä on jaettu 14 vammaispoliittisesti merkittävään sisältöalueeseen: itsenäinen elämä; yhteiskunnallinen osallisuus ja osallistuminen; rakennettu ympäristö; liikennepalvelut; koulutus ja opiskelu; työ; terveydenhuolto ja kuntoutus; sosiaaliturva; oikeusturva, turvallisuus ja koskemattomuus; kulttuuri ja vapaa-aika; vammaisten henkilöiden kohtaama syrjintä; tietopohja; verotuen korvaaminen suoralla määrärahatuella; kansainvälinen toiminta.

Vammaispoliittisen ohjelman kärjen muodostavat toimenpiteet, joilla varmistetaan viisi kärkitavoitetta:

1. YK:n vammaisten henkilöiden oikeuksia koskevan yleissopimuksen ratifioinnin edellyttämien säädösmuutosten valmistelu ja voimaansaattaminen
2. vammaisten henkilöiden sosioekonomisen aseman parantaminen ja köyhyyden torjunta
3. erityispalveluiden ja tukitoimien saatavuuden ja laadun varmistaminen maan eri puolilla
4. yhteiskunnan esteettömyyden laaja-alainen vahvistaminen ja lisääminen
5. vammaistutkimuksen vahvistaminen, tietopohjan lisääminen sekä laadukkaiden ja monipuolisten menetelmien kehittäminen vammaispolitiikan toteuttamiseksi ja seurannan tueksi.

**2. Kunnalliset vammaisneuvostot**

Suomessa vammaisten kuntalaisten näkemyksiä kunnan hallinnossa ja politiikassa pitävät esillä kunnalliset ja alueelliset vammaisneuvostot. Paikalliset vammaisneuvostot ovat tällä hetkellä ei-pakollisia elimiä, jonka kunnanhallitus voi perustaa kuntaan niin halutessaan. Kunnalliset vammaisneuvostot ovat paikallisten vammaisjärjestöjen, yksityisten vammaisten henkilöiden ja kunnan hallinnon edustajien yhteistyöelin. Kunnalliset vammaisneuvostot ovat luonteeltaan neuvoa-antavia, eikä niillä ole vammaisasioissa tai muissakaan asioissa päätösvaltaa. Neuvosto voi olla kunnan oma, tai kahdella tai useammalla kunnalla voi olla yhteinen neuvosto. Neuvostojen tehtävä on tehdä aloitteita ja esityksiä, sekä antaa lausuntoja asioissa, joilla on merkitystä vammaisten ihmisten elämään. Vammaisneuvostot eivät kuitenkaan voi käsitellä yksittäisiä tapauksia.

Vammaisneuvostojen jäsenet koostuvat paikallisten vammaisjärjestöjen edustajista sekä kunnan eri hallinnonalojen edustajista (esim. sosiaali- ja terveystoimi, tekninen toimi, perusturva, sivistystoimi, koulutoimi, liikunta- ja vapaa-aikatoimi, kulttuuritoimi ja ympäristötoimi).

Suomessa on tällä hetkellä Valtakunnallisen vammaisneuvoston tietojen mukaan toiminnassa yhteensä 151 kunnallista tai alueellista vammaisneuvostoa, joista osa on kuntien yhteisiä. Läheskään kaikissa kunnissa ei kuitenkaan ole omaa tai yhteistä vammaisneuvostoa. Toukokuussa 2015 voimaantullut uusi kuntalaki kuitenkin asettaa tulevaisuudessa kunnalliset vammaisneuvostot juridisesti eri asemaan kuin tällä hetkellä. Uuden kuntalain 28 § mukaan ”Vammaisten henkilöiden osallistumis- ja vaikuttamismahdollisuuksien varmistamiseksi kunnanhallituksen on asetettava vammaisneuvosto. Vammaisneuvosto voi olla useamman kunnan yhteinen. Vammaisilla henkilöillä sekä heidän omaisillaan ja järjestöillään tulee olla vammaisneuvostossa riittävä edustus. Kunnanhallituksen on huolehdittava vammaisneuvoston toimintaedellytyksistä.

Vammaisneuvostolle on annettava mahdollisuus vaikuttaa kunnan eri toimialojen toiminnan suunnitteluun, valmisteluun ja seurantaan asioissa, joilla on merkitystä vammaisten henkilöiden hyvinvoinnin, terveyden, osallisuuden, elinympäristön, asumisen, liikkumisen tai päivittäisistä toiminnoista suoriutumisen taikka heidän tarvitsemiensa palvelujen kannalta.”

Toisin sanoen tulevaisuudessa kunnalliset vammaisneuvostot eivät enää ole vapaaehtoisia, vaan kunnanhallituksen on lain mukaan asetettava joko oma tai yhteinen vammaisneuvosto, sekä huolehdittava sen toimintaedellytyksistä, eli käytännössä resursseista.

**3. Kyselylomakkeen esittely**

Valtakunnallinen vammaisneuvosto lähetti maaliskuussa 2015 kyselylomakkeen jokaiselle Suomen 151 kunnalliselle vammaisneuvostolle sekä valtakunnallisille vammaisjärjestöille. Kysely koski Suomen vammaispoliittisen ohjelman VAMPOn vaikuttavuutta kuntatasolla. Kyselylomake koostui yhteensä 65 monivalintakysymyksestä. Kysymysten kohdalla oli myös mahdollisuus vapaamuotoisiin, täydentäviin vastauksiin tai kommentteihin. Kuten itse VAMPO, oli kyselylomakkeen kysymykset jaettu temaattisiin osuuksiin, jotka noudattivat VAMPOn vammaispoliittisesti merkittäviä sisältöaluetta. Kysymykset koskivat itsenäistä elämää, yhteiskunnallista osallisuutta ja osallistumista, rakennettua ympäristöä, työtä, liikennepalveluita, koulutusta ja opiskelua, terveydenhuoltoa ja kuntoutusta, sosiaaliturvaa, oikeusturvaa, turvallisuutta ja koskemattomuutta, sekä kulttuuria ja vapaa-aikaa.

Kyselyssä kysymyksiä oli kahdenlaisia. Ensimmäisissä kysyttiin, miten VAMPOn eri toimenpiteiden tavoitteet ovat vuosina 2010–2015 toteutuneet kuntatasolla. Toisissa kysyttiin, onko vammaisneuvostojen ja järjestöjen mielestä itse VAMPOlla ollut vaikutusta tavoitteiden toteutumiseen. Kyselytutkimuksella haluttiin siis selvittää kuntien nykytilanne suhteessa VAMPOn tavoitteisiin, sekä se, onko itse VAMPOlla ollut konkreettista vaikutusta tavoitteiden toteutumisessa.

Vastausvaihtoehtoja oli ykköstyypin kysymyksissä (tavoitteiden toteutumista mittaavissa kysymyksissä) yleensä kolme tai neljä, ja kakkostyypin kysymyksissä (VAMPOn vaikutuksen mittaaminen tavoitteiden saavuttamisessa) kaksi. Ykköstyypin kysymysten vastausvaihtoehdot olivat yleisimmin mallia a) tavoite x on toteutunut; b) tavoite x on suurimmaksi osaksi toteutunut; c) tavoite x on vain osittain toteutunut; tai d) tavoite x ei ole toteutunut. Kakkostyypin vastausvaihtoehdot taas joko a) VAMPOlla on ollut merkitystä tavoitteen x toteutumisessa tai b) VAMPOlla ei ole ollut merkitystä tavoitteen x toteutumisessa.

Määräaikaan mennessä yhteensä 70 neuvostoa vastasivat Valtakunnallisen vammaisneuvoston lähettämään kyselyyn. Vastausprosentti kunnallisten vammaisneuvostojen osalta oli siis 46. On kuitenkin merkillepantavaa, että vaikka koko kyselyn vastausprosentti on 46, on suurella osalla yksittäisistä kysymyksistä alhaisempi vastausprosentti, sillä kaikki vastaajatahot eivät ole vastanneet jokaiseen kysymykseen. Merkillepantavaa on myös se, että neuvostot ovat vastanneet huomattavasti aktiivisemmin ykköstyypin kysymyksiin kuin kakkostyypin kysymyksiin. Jotkut neuvostot olivat vapaamuotoisissa vastauksissa ja palautteessa kertoneet, että joidenkin kysymysten koettiin olevan liian vaikeita, varsinkin kysymykset VAMPOn vaikuttavuudesta. Useat neuvostot myös kokivat, että VAMPO ohjelmana soveltuu paremmin valtionhallinnon tasolla kuin kuntatasolle, ja näin ollen kokivat, että VAMPOn vaikutusta tavoitteiden toteutumiseen on hankalaa tai jopa mahdotonta arvioida.

Vastauksia kyselyyn tuli kohtalaisen tasaisesti ympäri Manner-Suomea. Kaikista Manner-Suomen maakunnista tuli vastauksia vähintään yksi vastaus, lukuun ottamatta Kainuun maakuntaa. Eniten vastauksia tuli Etelä-Pohjanmaan maakunnasta, jonka osuus vastauksista oli suhteellisesti ja absoluuttisesti suurin, (9 kpl/13 %) ja Uudenmaan maakunnasta (8 kpl/11 %). Vähiten vastauksia tuli Pohjanmaalta (1 kpl) ja Keski-Pohjanmaalta (1 kpl). Kuvio 1 havainnollistaa vastausten jakautumisen maakunnittain.

**4. VAMPOn toimenpiteiden toteutuminen ja VAMPOn vaikuttavuus**

VAMPOn toimenpiteiden toteutumista mittaavat kysymykset kyselylomakkeessa jakautuivat yhteensä kymmeneen temaattiseen osuuteen, joista kaikista oli vähintään yksi kysymys. Itsenäistä elämää koskevia kysymyksiä oli seitsemän kappaletta, yhteiskunnallista osallisuutta kaksi kappaletta, rakennettua ympäristöä kolme kappaletta, työtä yksi kappale, liikennepalveluja kuusi kappaletta, koulutusta ja opiskelua neljä kappaletta, terveydenhuoltoa ja kuntoutusta kolme kappaletta, sosiaaliturvaa yksi kappale, oikeusturvaa, turvallisuutta ja koskemattomuutta yksi kappale, ja kulttuuria ja vapaa-aikaa kolme kappaletta.

*4.1 Itsenäinen* *elämä*

Suomen hallituksen vammaispoliittisen ohjelman VAMPOn toimenpiteet 1–33 koskevat itsenäistä elämää. Jokaisella on oikeus elämään ja henkilökohtaiseen vapauteen. Yksilöllisesti toteutettu asuminen on itsenäisen elämän keskeisiä lähtökohtia, ja tavoitteena on, että esteettömiä, toiminnallisesti joustavia ja tarvittaessa helposti mukautettavissa olevia asuntoja on tarjolla riittävästi.

VAMPOn 5. toimenpide on ”Ohjeistetaan esteettömyyden huomioon ottaminen osana lähiympäristöjen kaavoituksen ja muun suunnittelun ohjausta”. Kunnallisilta vammaisneuvostoilta ja järjestöiltä kysyttiin onko vammaisten itsenäinen asuminen toteutunut. Vastanneista 19 % vastasi ”kyllä”, 76 % vastasi ”osittain”, ja 5 % vastasi ”ei”. Oheinen kuvio 2 havainnollistaa vastausten jakaumaa.

Kun kunnallisilta neuvostoilta kysyttiin, onko VAMPO-toimenpiteellä ollut vaikutusta tavoitteen toteutumisessa, niin 52 % vastanneista oli sitä mieltä, että VAMPOlla on ollut vaikutusta, ja 48 % oli sitä mieltä että ei.

VAMPOn toimenpide 6 on ”otetaan huomioon vammaispoliittinen näkökulma ja vammaisten henkilöiden edustus asuntopoliittisten ohjelmien suunnittelussa ja toteutuksessa. Kyselyssä kysyttiin ovatko vammaisia edustavat tahot olleet osallisina asuntopoliittisia toimenpiteitä suunniteltaessa ja toteutettaessa. Vastanneista 6 % vastasi ”aina”, 18 % vastasi ”useimmiten”, 50 % vastasi ”satunnaisesti”, ja 26 % vastasi ”ei juuri koskaan”. Kuvio 3 havainnollistaa vastausten jakaumaa.

Vastanneista kunnallisista neuvostoista ja valtakunnallisista järjestöistä 43 % oli sitä mieltä, että VAMPOlla on ollut vaikutusta tavoitteen toteutumisessa.

VAMPOn toimenpide 7 on ”toteutetaan kehitysvammaisten asumisen ohjelma 2010–2015”. Kyselyssä kysyttiin, onko kehitysvammaisten asumisen ohjelmaa toimeenpantu niin, että laitosasumisesta on siirrytty yksilöllisiin asumisratkaisuihin. Vastanneista 9 % vastasi a) ”kyllä, laitosasumista ei enää järjestetä”, 76 % vastasi b) ”on toimeenpantu tavoitteen mukaisesti/laitosasumista kuitenkin vielä järjestetään”, 11 % vastasi c) ”on toimeenpantu tavoitteen mukaisesti, mutta laitosasumista järjestetään vielä melko paljon” ja 4 % vastasi d) ”toimeenpano on edennyt hitaasti ja laitosasuminen on vallitseva asumismuoto”. Kuvio 4 havainnollistaa vastausten jakaumaa.

74 % vastanneista neuvostoista ja järjestöistä oli sitä mieltä, että VAMPOlla on ollut vaikutusta tavoitteen toteutumisessa.

VAMPOn toimenpide 14 on ”vahvistetaan kuntien paikallisen turvallisuussuunnittelun laaja käyttöönotto”. Koskien kyseistä toimenpidettä, neuvostoilta ja järjestöiltä kysyttiin onko vammaisten pelastautumista koskevat paikalliset suunnitelmat ja ohjeistukset tehty. Vastanneista 5 % vastasi a) ”suunnitelmat ja ohjeistukset on tehty kaiken kattavasti”, 60 % vastasi b) ”suunnitelmat ja ohjeistukset on tehty kiinteistökohtaisesti”, 29 % vastasi c) ”suunnitelmien ja ohjeistusten teko on sattumanvaraista”, ja 6 % vastasi d) ”suunnitelmia ei ole tehty laisinkaan”. Kuvio 5 havainnollistaa vastausten jakaumaa.

47 % vastanneista neuvostoista ja järjestöistä olivat sitä mieltä, että VAMPO-toimenpiteellä on ollut vaikutusta tavoitteen toteutumisessa.

VAMPOn toimenpide 16 on ”tuetaan asuntojen ja asumisyksiköiden turvatekniikan tason nostoa, mm. automaattiset sammutusjärjestelmät (ns. sprinklaus)”. Tähän toimenpiteeseen liittyen kyselylomakkeessa kysyttiin onko vammaisten asumisen teknisestä turvallisuudesta huolehdittu. Vastanneista 16 % vastasi ”hyvin”, 70 % vastasi ”melko hyvin (vain kiinteistökohtaisesti)”, 13 % vastasi ”melko huonosti”, ja 1 % vastasi ”huonosti”. Kuvio 6 havainnollistaa vastausten jakaumaa.

Vastanneista neuvostoista ja järjestöistä 50 % kokivat, että VAMPOlla on ollut merkitystä vammaisten asumisen tekniseen turvallisuuteen.

Liikkumisen vapaus on yksi ihmisen perusoikeuksista. VAMPOn tavoitteena on itsenäisen liikkumisen mahdollisuuden turvaaminen myös vammaisille ihmisille. VAMPOn toimenpide 19 on ”selvitetään vaikeavammaisten henkilöiden kuljetuspalvelut hallinnonalojen yhteistyönä niin, että vammaisten henkilöiden yksilöllinen oikeus liikkumiseen toteutuu”. Kyselylomakkeessa kysyttiin, onko liikkumisen vapaus toteutunut sekä julkista joukkoliikennettä että yksilökuljetuksia kehittäen. Vastanneista 15 % vastasi a) ”on toteutunut sekä julkista joukkoliikennettä että muita liikkumisen tukimuotoja kehittäen”, 10 % b) vastasi ”on toteutunut, toimenpiteisiin on ryhdytty erityisesti joukkoliikenteen osalta”, 47 % vastasi c) ”kehittämistyö on painottunut Vammaispalvelulain mukaisten kuljetusten kehittämiseen”, 16 % vastasi d) ”on tehty vain liikkumista helpottavia yksilöllisiä ratkaisuja” ja 12 % vastasi ”ei ole kehitetty”. Kuvio 7 havainnollistaa vastausten jakaumaa.

45 % vastanneista neuvostoista ja järjestöistä olivat sitä mieltä, että VAMPO-toimenpiteellä on ollut vaikutusta siihen, että liikkumisen vapaus on toteutunut julkista joukkoliikennettä ja yksilökuljetuksia kehittämällä.

Oikeus sanan ja mielipiteen ilmaisemiseen on jokaisen kansalaisen perusoikeus. VAMPOn tavoitteena on turvata vammaisille henkilöille mahdollisuus kommunikointiin ja tiedonsaantiin heille parhaiten soveltuvalla tavalla. VAMPOn toimenpide 23 on ” parannetaan tieto- ja viestintäjärjestelmien saatavuutta ja esteettömyyttä”, ja toimenpide 24 on ”huomioidaan julkisen hallinnon sähköisten palvelujen kehittämistyössä palveluiden esteettömyyden, saatavuuden, saavutettavuuden ja helppokäyttöisyyden näkökulmat”. Neuvostoilta ja järjestöiltä kysyttiin ”onko julkishallinnon sähköisissä asiointijärjestelmissä tehty esteettömyysratkaisuja, joilla edistetään vammaisten henkilöiden kommunikaation ja tiedonsaannin mahdollisuuksia. Vastanneista 1 % vastasi a) ”on tehty merkittävän paljon ja kommunikointi ja tiedonsaanti on esteetöntä”, 23 % vastasi b) ”on tehty joiltakin osin ja kommunikointi ja tiedonsaanti on parantunut”, 46 % vastasi c) ”on tehty vain joillakin hallinnonaloilla ja kommunikoinnin ja tiedonsaannin esteettömyys on sattumanvaraista” ja 30 % vastasi d) ”ratkaisuja on tehty hyvin vähän ja kommunikoinnin ja tiedonsaannin esteettömyys toteutuu harvoin tai ei ollenkaan”. Kuvio 8 havainnollistaa vastausten jakaumaa.

45 % vastanneista tahoista koki, että VAMPOlla on ollut vaikutusta julkishallinnon sähköisten asiointijärjestelmien kehittämisessä esteettömyyden, saatavuuden, saavutettavuuden ja helppokäyttöisyyden näkökulmasta.

*4.2 Yhteiskunnallinen osallisuus ja osallistuminen*

Jokaisella Suomen kansalaisella, joka on täyttänyt kahdeksantoista vuotta, on oikeus äänestää valtiollisissa ja kunnallisissa vaaleissa ja kansanäänestyksissä, ja julkisen vallan tehtävänä on edistää yksilön mahdollisuuksia osallistua yhteiskunnalliseen toimintaan ja vaikuttaa häntä itseään koskevaan päätöksentekoon. Vammaisilla ihmisillä on oikeus sananvapauteen ja tarvitsemaansa tietoon heille ymmärrettävässä muodossa, ja oikeus vaikuttaa päätöksentekoon tulee turvata ilman syrjintää. Tämä tavoite toteutuu, kun vammaiset henkilöt voivat äänestää vaaleissa ja olla itse ehdolla ja osallistua näin asuinympäristöään ja itseään koskevaan suunnitteluun ja päätöksentekoon. VAMPOn toimenpiteillä 34–40 pyritään tähän tavoitteeseen.

VAMPOn toimenpide 34 on ”varmistetaan äänestystilojen esteettömyys ja saavutettavuus ohjeistuksella ja sen toteutumista seuraten. Ohjeistetaan ja varmistetaan, että äänestyspaikalla tapahtuva äänestys on aina ensisijainen ja kotiäänestys toissijainen järjestely äänestyksessä”. Kyselylomakkeessa kysyttiin onko äänestämisen ja äänestystilojen esteettömyys ja saavutettavuus toteutunut. Vastanneista 38 % vastasi ”hyvin, 45 % vastasi ”melko hyvin”, 16 % vastasi ”melko huonosti” ja 1 % vastasi ”huonosti”. Kuvio 9 havainnollistaa vastausten jakaumaa.

Neuvostojen ja järjestöjen vastausten perusteella 51 % neuvostoista ja järjestöistä koki, että VAMPO-toimenpiteellä on ollut vaikutusta äänestystilojen esteettömyyden ja saavutettavuuden edistämisessä.

VAMPOn toimenpide 38 on ”varmistetaan vammaispalveluiden laatu ja yhdenvertainen saatavuus maan eri puolilla, seurataan lainsäädännön toteutumista ja puututaan epäkohtiin (Laki vammaisuuden perusteella järjestettävistä palveluista ja tukitoimista VPL, Laki kehitysvammaisten erityishuollosta KVL)”. Tämän toimenpiteen toteutumista kuntatasolla mitattiin kysymällä neuvostoilta ja järjestöiltä onko erityispalveluiden alueellisesti yhdenvertainen saatavuus toteutunut. Vastanneista 4 % vastasi ”alueellisia eroja ei ole”, 42 % vastasi alueellisia eroja on jonkin verran, 40 % vastasi alueellisia eroja on merkittävän paljon, ja 14 % vastasi ”alueelliset erot ovat suuria”. Kuvio 10 havainnollistaa vastausten jakaumaa.

36 % vastanneista järjestöistä ja neuvostoista koki, että VAMPO-toimenpiteellä on ollut vaikutusta erityispalveluiden yhdenvertaisen saatavuuden toteutumiseen.

*4.3 Rakennettu ympäristö*

Esteetön rakennettu ympäristö on vammaisille ihmisille yhdenvertaisten mahdollisuuksien ja itsenäisen elämän kannalta välttämättömyys, ja lähtökohtana on, että rakennettu ympäristö palvelee kaikkien tarpeita. VAMPOn toimenpiteet 41–48 tähtäävät kaikkien vammaisten näkökulmasta esteettömään ja saavutettavaan rakennettuun ympäristöön.

VAMPOn toimenpide 42 on ”tehostetaan uustuotannon esteettömyys- ja saavutettavuustavoitteiden toteutumista kaikilla hallinnonaloilla”. Tavoitteen toteutumista mitattiin kysymällä kyselylomakkeessa onko julkishallinnon uudisrakentamisessa edetty rakentamalla esteetöntä rakennuskantaa. Vastanneista 40 % vastasi a) ”julkishallinnon uudisrakentamisessa on huomioitu esteettömyys yleisellä tasolla aina”, 40 % vastasi b) ”julkishallinnon uudisrakentamisessa on huomioitu esteettömyys vain rakennuskohtaisesti”, 10 % vastasi c) ”julkishallinnon uudisrakentamisessa on huomioitu esteettömyys vain hallinnonalakohtaisesti” ja 10 % vastasi d) ”julkishallinnon uudisrakentamisessa on huomioitu esteettömyys vain minimitasolla”. Kuvio 11 havainnollistaa vastausten jakaumaa.

Vastanneista tahoista 71 % oli sitä mieltä, että VAMPO-toimenpiteellä on ollut vaikutusta siihen, että julkishallinnon uudisrakentamisessa on edetty rakentamalla esteetöntä rakennuskantaa.

Toimenpide 42 on ”korjataan esteelliset toimitilat eri hallinnonaloilla”. Kyselylomakkeessa kysyttiin onko julkishallinnon korjausrakentamisessa huomioitu esteettömyysratkaisut esimerkiksi toimitiloja remontoitaessa. Vastanneista 15 % vastasi ”esteettömyys on huomioitu aina”, 63 % vastasi ”esteettömyys on huomioitu rakennuskohtaisesti”, 8 % vastasi ”esteettömyys on huomioitu hallinnonalakohtaisesti”, ja 14 % vastasi ”esteettömyys on huomioitu vain minimitasoa noudattaen”. Kuvio 12 havainnollistaa vastausten jakaumaa.

70 % vastanneista koki, että VAMPOlla on ollut vaikutusta esteettömyyden huomioimisessa julkishallinnon korjausrakentamisessa.

Toimenpide 45 on ”edistetään esteettömyyskartoitusten kehittämistä ja käyttöä”. Tavoitteen toteutumista mitattiin kysymällä neuvostoilta ja järjestöiltä onko esteettömyyskartoituksia tehty viranomaisten toimesta ja ovatko vammaiset henkilöt olleet mukana näitä kartoituksia tehtäessä. Vastanneista 13 % vastasi a) ”esteettömyyskartoituksia on tehty viranomaisten toimesta usein ja vammaiset henkilöt ovat olleet mukana kartoitusta tehtäessä”, 46 % vastasi b) ”esteettömyyskartoituksia on tehty viranomaisten toimesta joskus ja vammaiset henkilöt ovat olleet useimmiten mukana kartoituksia tehtäessä”, 31 % vastasi c) ”esteettömyyskartoituksia on tehty viranomaisten toimesta harvoin tai ei laisinkaan, eivätkä vammaiset henkilöt ole olleet niissä mukana”, ja 10 % vastasi d) ”esteettömyyskartoituksia ei ole tehty viranomaisten toimesta koskaan”. Kuvio 13 havainnollistaa vastausten jakaumaa.

Vastanneista neuvostoista ja järjestöistä 64 % koki, että VAMPOlla on ollut vaikutusta esteettömyyskartoitusten kehittämisen ja käytön edistämisessä.

*4.4 Liikennepalvelut*

Suomen perustuslaissa on säädetty liikkumisvapaus. Vammaisilla henkilöillä ei käytännössä ole yhdenvertaiset liikkumismahdollisuudet suhteessa muuhun väestöön, eikä aina mahdollisuutta valita sopivaa liikennevälinettä kulloiseenkin tarpeeseen. Sosiaalinen oikeudenmukaisuus liikennepalveluissa tarkoittaa, että kaikilla ihmisillä on vapaus ja mahdollisuus liikkua ja saavuttaa peruspalvelut ja niihin liittyvä liikkumista koskeva informaatio. Tavoitteena on, että vammaisten ihmisten on yhä useammin mahdollista valita liikkumismuodoksi eri kulkumuotoja, mukaan lukien joukkoliikenne. VAMPOn toimenpiteillä 49–55 pyritään saavuttamaan tämä tavoite.

Toimenpide 49 on ”edistetään joukkoliikennevälineiden teknistä esteettömyyttä panemalla täytäntöön yhteisölainsäädännössä määritellyt tekniset määräykset sekä huomioidaan kansallisista tarpeista lähtevät kehittämis- ja valvontatoimenpiteet rautatie- ja linja-autoliikenteessä”. Kyselylomakkeessa neuvostoilta ja järjestöiltä kysyttiin onko käytettävissä teknisesti esteettömiä joukkoliikennevälineitä (linja-autoja tai raideliikennettä). Vastanneista 8 % vastasi ”riittävästi (pääsee liikkumaan eri puolille kaupunkia/kuntaa, eri ajankohtina)”, 49 % vastasi ”jonkin verran (tiettyjä esteettömiä vuoroja/reittejä, tiettyinä ajankohtina)” ja 43 % vastasi ”huonosti/ei lainkaan”. Kuvio 14 havainnollistaa vastausten jakaumaa.

39 % vastanneista järjestöistä ja neuvostoista oli sitä mieltä, että VAMPO-toimenpiteellä on ollut vaikutusta joukkoliikennevälineiden teknisen esteettömyyden edistämisessä.

Toimenpide 50 on ”kehitetään kaikkien liikennevälineiden esteettömyyden ja saavutettavuuden varmistamiseksi joukkoliikenneinformaation esteettömyyttä ja monimuotoisuutta siten kuin yhteisölainsäädäntö edellyttää (mm. kuulutukset, näyttötaulut, reittiopasteet) sekä huomioidaan kansallisista tarpeista lähtevät kehitys- ja valvontatarpeet”. Toimenpiteen tavoitteen mittaamiseksi kysyttiin neuvostoilta ja järjestöiltä, onko joukkoliikenneinformaatio (aikataulu- ja pysäkkitiedot, reittioppaat ja linjakartat esteettömästi ja saavutettavasti pysäkeillä, palvelupisteillä ja asemilla (mm. kuulutukset, näyttötaulut, reittiopasteet). Vastanneista 8 % vastasi ”riittävästi”, 52 % vastasi ”jonkin verran/joiltain osin”, ja 40 % vastasi ”huonosti/ei lainkaan”. Kuvio 15 havainnollistaa vastausten jakaumaa.

37 % vastanneista tahoista koki, että VAMPOlla on ollut vaikutusta joukkoliikenneinformaation esteettömyyden edistämisessä.

VAMPOn toimenpide 51 on ”varmistetaan lentoliikennettä koskevien oikeuksien ja avunsaannin toimivuus kansallisesti; vammaisten lentomatkustajien oikeuksia koskevan asetuksen toimeenpano ja koordinaatio. Avunsaannin toteutumista käytännössä seurataan kansallisesti”. Toimenpiteen toteutumista tutkittiin kysymällä kyselylomakkeessa toteutuvatko lentomatkustajien oikeudet ja avunsaanti. Vastanneista 28 % vastasi a) ”hyvin”, 15 % vastasi b) ”osittain: oikeudet toimivat, avunsaannissa on parannettavaa”, 21 % vastasi c) ”osittain: avunsaanti toimii, oikeuksien toteutumisessa on parannettavaa”, 8 % vastasi d) ”oikeuksien ja avunsaannin toimivuus on heikko”, ja 28 % vastasi e) ”en osaa sanoa/en ole ollut lentomatkustajana”. Kuvio 16 havainnollistaa vastausten jakaumaa.

Vastanneista neuvostoista ja järjestöistä 50 % oli sitä mieltä, että VAMPO-toimenpiteellä on ollut vaikutusta lentomatkustajien oikeuksien ja avunsaannin toteutumisessa.

Toimenpide 52 on ”varmistetaan linja-autoliikennepalveluita koskevien oikeuksien ja avunsaannin toimivuus kansallisesti. Matkustajien oikeuksia linja-autoliikenteessä koskevan asetuksen toteutumista seurataan myös kansallisesti”. Neuvostoilta ja järjestöiltä kysyttiin toimiiko oikeus avunsaantiin linja-autoliikennepalveluissa. Vastanneista 7 % vastasi ”hyvin”, 58 % vastasi toimii osittain”, ja 35 % vastasi ”avunsaanti ei toimi”. Kuvio 17 havainnollistaa vastausten jakaumaa.

39 % vastanneista järjestöistä ja neuvostoista koki, että VAMPOlla on ollut vaikutusta oikeuteen saada apua linja-autopalveluissa.

VAMPOn toimenpide 53 on ”varmistetaan, että vammaiset ja liikuntarajoitteiset henkilöt voivat käyttää rautateiden matkustajaliikennepalveluja EY:n rautatievastuuasetuksen mukaisesti. Asetuksen toteutumista seurataan myös kansallisesti, ja tavoitteena on asetuksen mukaisten oikeuksien toteutumisen lisäksi, että ennen sen voimaantuloa noudatettuja parempia käytänteitä ei heikennetä”. Toimenpiteen tavoitteen toteutumista kuntatasolla mitattiin kysymällä neuvostoilta ja järjestöiltä toimiiko vammaisten ja liikuntarajoitteisten oikeus matkustaa ja avustamisvelvollisuus rautateiden matkustajaliikennepalveluissa. Vastanneista 16 % vastasi ”hyvin”, 70 % vastasi ”osittain”, 6 % vastasi ”oikeus matkustaa ei toimi”, ja 8 % vastasi ”avunsaanti ei toimi”. Kuvio 18 havainnollistaa vastausten jakaumaa.

60 % vastanneista järjestöistä ja neuvostoista koki, että VAMPOlla on ollut vaikutusta vammaisten ja liikuntarajoitteisten oikeuksien toteutumiseen rautateiden matkustajaliikennepalveluissa.

Toimenpide 55 ”kehitetään edelleen taksipalveluiden saavutettavuutta ja turvallisuutta niin, että ne soveltuvat myös vammaisille henkilöille: (a) ohjataan lupaviranomaisia taksiliikennelain tavoitteiden saavuttamisessa; (b) pannaan täytäntöön uusi taksinkuljettajakoulutusta koskeva laki; (c) seurataan uuden taksikaluston esteettömyyttä koskevan asetuksen turvallisuusvaikutuksia pyörätuolissa matkustavalle henkilölle”. Kyselylomakkeessa kysyttiin miten taksipalveluiden saavutettavuus ja turvallisuus on toteutunut vastaajan kokemuksen mukaan viimeisen vuoden aikana? Vastanneista 53 % vastasi a) ”hyvin. Käyttämäni taksipalvelut ovat olleet saavutettavia ja turvallisia”, 16 % vastasi b) ”osittain: taksipalvelut ovat olleet saavutettavia, turvallisuudessa on parannettavaa”, 25 % vastasi c) ”osittain: taksipalveluiden turvallisuus on kokemukseni mukaan ollut hyvä, mutta palvelujen saavutettavuudessa on parannettavaa”, 6 % vastasi d) ”taksipalveluiden saavutettavuus ja turvallisuus on ollut heikkoa” ja 0 % vastasi e) ”en osaa sanoa/en ole käyttänyt taksipalveluja”. Kuvio 19 havainnollistaa vastausten jakaumaa.

Vastanneista neuvostoista ja järjestöistä 56 % koki, että VAMPO-toimenpiteellä on ollut vaikutusta taksipalveluiden saavutettavuuden ja turvallisuuden kehittämisessä.

*4.5 Koulutus ja opiskelu*

Jokaisella on oikeus maksuttomaan perusopetukseen sekä yhtäläinen mahdollisuus saada kykyjensä ja tarpeidensa mukaisesti myös muuta kuin perusopetusta. Ihmisten mahdollisuudet omatoimisuuteen ja yhteiskunnalliseen osallisuuteen laajenevat oleellisesti kouluttautumisen avulla. Vammaisten lasten, nuorten ja aikuisten koulutusmahdollisuudet tulee turvata eri elämänvaiheissa. Yleisen lähiopetusperiaatteen mukaisesti vammaisten lasten ja nuorten mahdollisuudet kaikkeen koulunkäyntiin ja opiskeluun liittyvään toimintaan tulee turvata yhdenvertaisesti muiden kanssa. VAMPOn toimenpiteet 56–70 pyrkivät edesauttamaan näiden tavoitteiden toteutumista.

Toimenpide 56 on ”seurataan ja arvioidaan perusopetuslain mahdollisten muutosten sekä valtionosuusjärjestelmän uudistamisen vaikutuksia vammaisten lasten ja nuorten opetuksen ja tukipalveluiden laatuun ja saatavuuteen”. Kyselylomakkeessa kysyttiin saavatko vammaiset henkilöt opetuksen ja tarvitsemansa tukipalvelut perusopetuksessa. Vastanneista 33 % vastasi a) ”kyllä, opetuksen ja tukipalveluiden laatu ja saatavuus ovat hyvät”, 46 vastasi b) ”osittain, opetuksen laatu ja saatavuus ovat hyvät, tukipalveluiden osalta on parannettavaa”, 13 % vastasi c) ”osittain, tukipalveluiden laatu ja saatavuus ovat hyvät, opetuksen osalta on parannettavaa” ja 8 % vastasi d) ”ei, paikkakunnallamme on paljon parannettavaa vammaisten lasten ja nuorten opetuksen ja tukipalveluiden laadun ja saatavuuden osalta”. Kuvio 20 havainnollistaa vastausten jakaumaa.

62 % vastanneista tahoista oli sitä mieltä, että VAMPO-toimenpiteellä on ollut vaikutusta opetuksen ja tukipalveluiden saatavuuteen perusopetuksessa.

Toimenpide 58 on ”parannetaan perusopetuksen oppimisympäristöjen esteettömyyttä, toteutetaan tarpeelliset mukautustoimet suunnitelmallisesti”. Toimenpiteen tavoitteiden toteutumista mitattiin kysymällä neuvostoilta ja järjestöiltä onko perusopetuksen oppimisympäristöjen esteettömyyttä parannettu siten, että vammaiset lapset voivat käydä lähikoulua. Vastanneista 29 % vastasi a) ”kyllä, esteettömyyttä on parannettu, tarpeellisia mukautustoimia tehdään, lähikoulu- ja inkluusioperiaatetta noudatetaan”, 63 % vastasi b) ”lähikoulu- ja inkluusioperiaatetta noudatetaan osittain. Kaikki vammaiset oppilaat eivät voi käydä lähikoulua” ja 8 % vastasi c) ”oppimisympäristöjen esteettömyyden parantamisen eteen ei ole ryhdytty toimenpiteisiin, oppimisympäristöjen esteettömyyttä ei ymmärretä laajasti”. Kuvio 21 havainnollistaa vastausten jakaumaa.

55 % neuvostoista ja järjestöistä, jotka vastasivat kysymykseen, olivat sitä mieltä, että VAMPOlla on ollut vaikutusta oppimisympäristöjen esteettömyyden parantamisessa ja lähikoulu- ja inkluusioperiaatteen noudattamisen edistämisessä.

VAMPOn toimenpide 60 on ”tuetaan opinto-ohjauksen ja ammatinvalinnan keinoin vammaisten kouluttautumista; tuetaan oppilasta opintojen nivelkohdissa”. Kyselylomakkeessa kysyttiin toimiiko ammatinvalinnanohjaus inkluusiota tukevalla tavalla. Vastanneista 33 % vastasi a) ”kyllä toimii, oppilaita tuetaan taitojensa ja taipumustensa mukaisille aloille”, 55 % vastasi b) ”osittain, oppilaita tuetaan ja ohjataan, mutta ei aina inkluusiota tukevalla tavalla” ja 12 % vastasi c) ”ei toimi, vammaisia nuoria ei ohjata inkluusiota tukevalla tavalla”. Kuvio 22 havainnollistaa vastausten jakaumaa.

59 % vastanneista neuvostoista ja järjestöistä koki, että VAMPO-toimenpiteellä on ollut vaikutusta ammatinvalinnanohjauksen inkluusion edistämisessä.

Toimenpide 61 on ”parannetaan lukio-opiskelussa tarvittavien avustaja- ja tukipalvelujen saatavuutta ja selkiytetään palvelujen tuottamisvastuita”. Neuvostoilta ja järjestöiltä kysyttiin saavatko vammaiset lukiolaiset opiskelussa tarvitsemansa avun ja tuen. Vastanneista 44 % vastasi ”kyllä, 50 % vastasi ”osittain” ja 6 % vastasi ”ei”. Kuvio 23 havainnollistaa vastausten jakaumaa.

67 % vastanneista tahoista koki, että lukio-opiskelussa tarvittavien avustaja- ja tukipalvelujen saatavuuden parantamisessa ja tuottamisvastuiden selkeyttämisessä VAMPO-toimenpiteellä on ollut vaikutusta.

*4.6 Työ*

Oikeus työhön on perusoikeus ja jokaisella on oikeus toimeentulon hankkimiseen. Palkallinen työnteko on osallisuuden ja taloudellisen itsenäisyyden kivijalka. Taloudellisista suhdanteista riippumatta vammaiset henkilöt työllistyvät huonommin kuin muut kansalaiset, eikä työllistyminen avoimille työmarkkinoille joko suoraan tai työvoimapoliittisin toimenpitein tuettuna ole edennyt toivotulla tavalla. Tavoitteena onkin vammaisten henkilöiden työllistyminen työmarkkinoille palkkasuhteiseen työhön paremmin. VAMPOn toimenpiteet 71–79 pyrkivät edesauttamaan tätä tavoitetta.

Toimenpide 73 on ”valtiotyönantaja toimii päättäväisesti vammaisten henkilöiden syrjinnän estämiseksi sekä virkaan nimittämisen yhteydessä, palvelussuhteen kestäessä että palvelussuhteita päätettäessä”. Tavoitteen toteutumisen mittaamiseksi neuvostoilta ja järjestöiltä kysyttiin onko julkishallinto palkannut vammaisia henkilöitä palkkasuhteiseen työhön. Vastanneista 1 % vastasi a) ”on palkannut huomattavan paljon”, 3 % vastasi b) ”on palkannut enemmän kuin muutama vuosi aikaisemmin”, 71 % vastasi c) ”on palkannut yksittäisiä henkilöitä” ja 25 % vastasi d) ”ei ole palkannut laisinkaan”. Kuvio 24 havainnollistaa vastausten jakaumaa.

30 % vastanneista neuvostoista ja järjestöistä oli sitä, mieltä, että VAMPO-toimenpiteellä on ollut vaikutusta vammaisten henkilöiden palkkaamiseen julkishallinnossa.

*4.7 Terveydenhuolto ja kuntoutus*

Jokaiselle on turvattava riittävät terveyspalvelut. Kaikki kansalaiset eivät kuitenkaan kykene vammansa tai toimintakykynsä vuoksi käyttämään julkisen ja yksityisen terveydenhuollon palveluita yhdenvertaisesti muiden kanssa. Terveydenhuollon toimin voidaan merkittävästi tukea ihmisten omatoimisuutta, elämänlaatua ja työelämässä jaksamista. Kaikilla kansalaisilla, myös vaikeavammaisilla henkilöillä, on oikeus terveydenhuollon laadukkaisiin palveluihin, asianmukaiseen hoitoon sekä terveydentilan seurantaan. VAMPOn toimenpiteillä 80–89 pyritään takaamaan kaikille yhdenvertaiset mahdollisuudet saada riittävät terveyspalvelut, vammasta tai toimintakyvystä riippumatta.

VAMPOn toimenpide 80 on ”ohjataan uuden terveydenhuoltolain toteutus siten, että eri tavoin vammaisten henkilöiden mahdollisuus saada ja käyttää perusterveydenhuollon palveluita varmistetaan”. Kyselylomakkeessa kysyttiin ovatko perusterveydenhuollon palvelut yhdenvertaisesti vammaisten henkilöiden saavutettavissa ja käytettävissä. Vastanneista 36 % vastasi a) ”kyllä, perusterveydenhuollon palvelut ovat yhdenvertaisesti vammaisten henkilöiden saavutettavissa ja käytettävissä”, 53 % vastasi b) ”osittain, vammaisten henkilöiden kannalta palveluiden saavutettavuudessa ja käytettävyydessä on kuitenkin joitakin esteitä (esim. jonotusnumerot, ajanvarausjärjestelmät, opasteet, esitteet ja itsehoito-ohjeet)” ja 11 % vastasi c) ”ei ole, palveluiden saavutettavuudessa ja käytettävyydessä on paljon parannettavaa”. Kuvio 25 havainnollistaa vastausten jakaumaa.

52 % vastanneista tahoista koki, että VAMPO-toimenpiteellä on ollut vaikutusta perusterveydenhuollon yhdenvertaisen saavutettavuuden ja käytettävyyden edistämisessä.

VAMPOn toimenpide 82 on ”seurataan hoitotarvikkeiden jakelu- ja maksusäännösten toimivuutta, puututaan epäkohtiin”. Neuvostoilta ja järjestöiltä kysyttiin toimivatko terveydenhuoltolain mukaisten hoitotarvikkeiden jakelu- ja maksusäännökset palveluiden käyttäjän näkökulmasta. Vastanneista 45 % vastasi a) ”kyllä, ohjeistus ja maksusäännökset ovat saatavilla ja hoitotarvikejakelu toimii niiden mukaisesti”, 49 % vastasi b) ”osittain, tietoa on saatavilla, mutta säännösten tulkinnassa on epäselvyyttä” ja 6 % vastasi c) ”ei toimi, palveluiden käyttäjä saa huonosti tietoa säännöksistä tai säännöksiä ei noudateta”. Kuvio 26 havainnollistaa vastausten jakaumaa.

Vastanneista neuvostoista ja järjestöistä 55 % oli sitä mieltä, että VAMPO-toimenpiteellä on ollut vaikutusta terveydenhuoltolain mukaisten hoitotarvikkeiden jakelu- ja maksusäännösten toimivuuteen palveluiden käyttäjän näkökulmasta.

Toimenpide 83 on ”edistetään vammaisten työntekijöiden työssä jaksamista ja jatkamista; varmistetaan varhainen puuttuminen ja kuntoutustarpeen tunnistaminen”. Toimenpiteen tavoitteiden toteutumista tutkittiin kysymällä neuvostoilta ja järjestöiltä onko varhainen puuttuminen ja kuntoutustarpeen tunnistaminen kehittynyt vammaisten henkiöiden työssä jaksamisen ja jatkamisen tueksi. Vastanneista 18 % vastasi a) ”kyllä, lainsäädäntö ja myös käytännöt ovat muuttuneet oikeaan suuntaan”, 50 % vastasi b) ”osittain, lainsäädäntöä on muutettu, mutta käytännöt eivät ole kehittyneet” ja 32 % vastasi c) ”vammaisten työssä jaksamisen ja jatkamisen tukea ei ole kehitetty riittävästi”. Kuvio 27 havainnollistaa vastausten jakaumaa.

41 % vastanneista järjestöistä ja neuvostoista koki, että VAMPOlla on ollut vaikutusta varhaisen puuttumisen ja kuntoutustarpeen tunnistamisen kehittämisessä.

*4.8 Sosiaaliturva*

Jokaisella on oikeus perustoimeentulon turvaan. Sosiaaliturva toimii hyvinvoinnin ja turvallisuuden varmistajana silloin, kun työnteko ei eri syistä ole mahdollista. Sosiaaliturva on keskeinen toimeentulon ja yhteiskunnallisen osallisuuden tuki vaikeavammaisille. Sosiaaliturvan toimivuuden varmistamiseksi ja epäkohtien korjaamiseksi tulee kehittää sen eri osien yhteensopivuutta. Vähimmäiseläkkeen tason tulee olla kohtuullinen, jotta myös vammaisilla henkilöillä on edellytykset toimia täysivaltaisina yhteiskunnan jäseninä. VAMPOn toimenpiteiden 90–95 on edesauttaa näihin tavoitteisiin pääsyä.

VAMPOn toimenpide 91 on ”valmistellaan ns. takuueläkelainsäädäntö; tavoitteena on koko elämänsä työelämän ulkopuolella olleiden ja muiden heikossa taloudellisessa asemassa olevien vammaisten henkilöiden taloudellisen aseman parantaminen”. Laki takuueläkkeistä tuli voimaan 1.3.2011. Neuvostoilta ja järjestöiltä kysyttiin, onko takuueläkelainsäädännöllä pystytty parantamaan vammaisten henkilöiden taloudellista asemaa. Vastanneista 18 % vastasi ”on”, 56 % vastasi on jonkin verran, 26 % vastasivat ”ei juurikaan” ja 0 % vastasi ”ei ollenkaan”. Kuvio 28 havainnollistaa vastausten jakaumaa.

Vastanneista neuvostoista ja järjestöistä 54 % oli sitä mieltä, että takuueläkelainsäädäntöä koskevalla VAMPO-toimenpiteellä on ollut vaikutusta vammaisten henkilöiden taloudellisen aseman parantamisessa.

*4.9 Oikeusturva, turvallisuus ja koskemattomuus*

Jokaisella on oikeus saada asiansa käsitellyksi asianmukaisesti tuomioistuimessa tai muussa viranomaisessa. Jokaisella on myös oikeus tulla kuulluksi ja saada perusteltu päätös, sekä oikeus koskemattomuuteen, turvallisuuteen ja yksityiselämän suojaan. Vammaisten henkilöiden oikeusturva, turvallisuus ja koskemattomuus toteutuvat muuta väestöä heikommin. Muun muassa kriisi-, hätä- ja onnettomuustilanteissa vammaisten henkilöiden turvallisuuden varmistaminen saattaa usein olla sattumanvaraista. Vammaisten henkilöiden turvallisuus tulee varmistaa tarvittaessa positiivisin erityistoimin. VAMPOn toimenpiteet 96–101 pyrkivät edesauttamaan näiden tavoitteiden saavuttamista.

Toimenpide 98 on ”ohjeistetaan vammaisten henkilöiden turvallisuus- ja pelastuskysymysten huomioon ottaminen häiriö- ja kriisitilanteissa (sähkökatkokset, juomaveden saastuminen, luonnonkatastrofit, tulipalot, muut onnettomuudet jne.)”. Kyselylomakkeessa kysyttiin onko vastaajan kunnassa ohjeistettu vammaisten henkilöiden turvallisuus- ja pelastuskysymysten huomioon ottaminen häiriö ja kriisitilanteissa. Vastanneista 32,5 % vastasi ”ei ole ohjeistettu”, 32,5 % vastasi ”on ohjeistettu”, ja 35 % vastasi ”en osaa sanoa”. Kuvio 29 havainnollistaa vastausten jakaumaa.

Vastanneista neuvostoista ja järjestöistä 27 % koki, että VAMPO-toimenpiteellä on ollut vaikutusta vammaisten henkilöiden turvallisuus- ja pelastuskysymysten huomioon ottamisen ohjeistuksessa.

*4.10 Kulttuuri ja vapaa-aika*

Liikunta-, urheilu-, taide-, matkailu- ja kirjastopalvelut ovat tarkoitettu kaikkien hyödyksi ja hyvinvoinnin ja osallisuuden tukipilareiksi. Keskeisiä esteitä vammaisten kulttuuri- ja vapaa-ajan palveluiden tiellä on rakennusten, tilojen ja ympäristöjen esteellisyys ja saavuttamattomuus. Tavoitteena on, että vammaiset ihmiset osallistuvat kulttuuri- ja vapaa-ajan toimintaan yhdessä muiden kanssa, ja vammaisten tulee voida harrastaa liikuntaa säännöllisesti muiden tavoin, ja voida käyttää kulttuuripalveluita yhdenvertaisesti muun väestön kanssa. VAMPOn toimenpiteillä 102–106 pyritään näihin tavoitteisiin.

VAMPOn toimenpide 102 on ”vahvistetaan lain säännösten toimeenpanoa: (a) tehostetaan ohjausta ja kohdennetaan se aiempaa täsmällisemmin kunnille ja muille liikuntapalvelujen tuottajille, (b) tehostetaan liikuntapalveluiden resurssiohjausta ja otetaan järjestelmällisesti käyttöön valtionosuusjärjestelmän mahdollistamat keinot esteettömyyden ja saavutettavuuden varmistamiseksi, (c) vahvistetaan F1-ohjeistuksen toteutumista, (d) tiivistetään liikunnan alan viranomaisten yhteistyötä rakennus- ja ympäristöalan viranomaisten kanssa (Liikuntalaki)”. Neuvostoilta ja järjestöiltä kysyttiin onko liikuntatilojen esteettömyys parantunut. Vastanneista 18 % vastasi ”on paljon”, 63 % vastasi ”on jonkin verran”, 15 % vastasi ”ei juurikaan” ja 4 % vastasi ”ei ollenkaan”. Kuvio 30 havainnollistaa vastausten jakaumaa.

63 % vastanneista tahoista oli sitä mieltä, että liikuntatilojen esteettömyyden parantamisessa VAMPOlla on ollut vaikutusta.

Toimenpide 104 on ”varmistetaan vammaisten henkilöiden mahdollisuudet osallistua julkisiin ja muihin taide- ja kulttuuritapahtumiin yhdenvertaisesti muiden kanssa”. Kyselylomakkeessa kysyttiin onko esteettömyys huomioitu taide- ja kulttuuritapahtumissa. Vastanneista 10 % vastasi ”esteettömyys toteutuu hyvin”, 61 % vastasi ”esteettömyys toteutuu melko hyvin”, 28 % vastasi ”esteettömyys toteutuu melko huonosti” ja 1 % vastasi ”esteettömyys toteutuu huonosti”. Kuvio 31 havainnollistaa vastausten jakaumaa.

Vastanneista järjestöistä ja neuvostoista 62 % koki, että VAMPO-toimenpiteellä on ollut vaikutusta taide- ja kulttuuritapahtumien esteettömyyden edistämisessä.

Toimenpide 106 on ”otetaan huomioon eri vammaryhmien tarpeet kirjasto- ja tietopalvelujen kehittämisessä ja tarjonnassa. Kehittämisessä ja tarjonnassa hyödynnetään uuden teknologian tarjoamat mahdollisuudet. Kirjastotilojen ja -autojen suunnittelussa lähtökohtana on esteetön kirjasto”. Toimenpiteen toteutumista mitattiin kysymällä neuvostoilta ja järjestöiltä onko kirjasto(i)ssa huomioitu eri vammaryhmien tarpeiden mukaisesti saavutettavat materiaalit. Vastanneista 27 % vastasi ”tarpeet on huomioitu hyvin”, 50 % vastasi ”tarpeet on huomioitu melko hyvin”, 20 % vastasi ”tarpeet on huomioitu melko huonosti” ja 3 % vastasi ”tarpeet on huomioitu huonosti”. Kuvio 32 havainnollistaa vastausten jakaumaa.

53 % vastanneista neuvostoista ja järjestöistä oli sitä mieltä, että VAMPO-toimenpiteellä on ollut vaikutusta eri vammaryhmien tarpeiden huomioon ottamisessa kirjasto- ja tietopalveluiden kehittämisessä ja tarjonnassa.

**5. Analyysi**

Tämä raportti Suomen vammaispoliittisen ohjelman VAMPOn vaikuttavuudesta kuntatasolla kuvaa tilannetta Suomen kunnissa kyselyhetkellä, eli keväällä 2015. Raportti tuleekin nähdä tilannekuvauksena siitä, minkälainen tilanne on paikallistasolla koskien vammaispolitiikkaa, ja millä tavalla kunnalliset vammaisneuvostot ja valtakunnalliset vammaisjärjestöt ovat kokeneet VAMPOn vaikuttaneen vammaisten ihmisten elämään paikallistasolla. Raportilla ei ole varsinaista selittävää voimaa; se ei kykene eikä pyri löytämään syitä sille, minkä vuoksi tietyissä tavoitteissa on onnistuttu paremmin kuin toisissa. Se ei myöskään pyri selittämään, minkä vuoksi tiettyjen toimenpiteiden kohdalla VAMPOlla koetaan olleen suurempi merkitys tavoitteiden toteutumisen suhteen kuin toisilla. Kunnan koon ja kunnan sijainnin vaikutusta vastauksiin tutkittiin, mutta kummallakaan tekijällä ei havaittu olevan merkittävää vaikutusta tuloksiin tavoitteiden toteutumisessa taikka VAMPOn koetussa vaikuttavuudessa. Raportti onkin siis yksinomaan tilannekatsaus VAMPOn tavoitteiden toteutumiseen ja VAMPOn koettuun vaikuttavuuteen vammaisten ihmisten elämään paikallistasolla.

Kyselyn vastausprosentti oli yleisesti ottaen hyvä. Kyselylomake lähetettiin 151 kunnalliselle vammaisneuvostolle ja erinäisille valtakunnallisille vammaisjärjestöille. Kunnallisista vammaisjärjestöistä kyselyyn vastasi yhteensä 70 neuvostoa, eli kunnallisten vammaisneuvostojen osalta vastausprosentti oli 46. Valtakunnallisten järjestöjen kohdalla vastaaminen oli huomattavasti vähemmän aktiivista, ja valtakunnallinen vammaisneuvosto saikin vastauksen vain kahdelta järjestöltä.

Vaikka yleinen vastausprosentti olikin kohtalaisen hyvä, on huomautettava, että hyvin harva vastaajataho vastasi kaikkiin kysymyksiin. Kysymyksiin, jotka koskivat VAMPOn tavoitteiden toteutumista, vastattiin kohtalaisen tunnollisesti. Kysymyksiin, jotka koskivat VAMPO-toimenpiteiden vaikuttavuutta tavoitteiden toteutumisessa, vastattiin huomattavasti vähemmän aktiivisesti. Mahdollisia täydentäviä vastauksia ja kommentteja tuli myös sangen harvalta vastaajataholta.

Itsenäistä elämää koskevissa kysymyksissä vastausprosentti ykköstyypin kysymyksissä (kysymykset, jotka mittasivat tavoitteiden toteutumista) oli 94, ja kakkostyypin kysymyksissä (VAMPOn vaikuttavuutta tavoitteiden toteutumisessa) oli 85. Yhteiskunnallista osallisuutta ja osallistumista koskevissa kysymyksissä ykköstyypin vastausprosentti oli 97 ja kakkostyypin 87. Rakennettua ympäristöä koskevissa kysymyksissä ykköstyypin vasatausprosentti oli 96 ja kakkostyypin 84. Liikennepalveluita koskevissa kysymyksissä vastausprosentit olivat 91 ykköstyypin kysymyksissä ja 78 kakkostyypin kysymyksissä. Koulutusta ja opiskelua koskevissa kysymyksissä vastausprosentit olivat 92 ja 77. Terveydenhuoltoa ja kuntoutusta koskevissa kysymyksissä vastausprosentit olivat 97 ja 79. Sosiaaliturvaa koskevissa kysymyksissä vastausprosentit olivat 96 ja 77. Oikeusturvaa, turvallisuutta ja koskemattomuutta koskevissa kysymyksissä vastausprosentit olivat 96 ja 74. Kulttuuria ja vapaa-aikaa koskevissa kysymyksissä vastausprosentit olivat 97 ja 81. Työtä koskevissa kysymyksissä vastausprosentit olivat 97 ja 81. Kakkostyypin kysymysten vastausprosentit olivat siis poikkeuksetta alhaisempia kuin ykköstyypin kysymysten.

Syy heikkoon vastaamisaktiivisuuteen VAMPOn vaikuttavuuskysymysten osalta selviää joidenkin vastaajien vapaista kommenteista ja täydentävistä vastauksista. Yleisesti koettiin, että VAMPOn vaikutusta paikallistasolla on hyvin hankala arvioida. Erään kunnan neuvosto kommentoi VAMPOa seuraavasti: ”On vaikea tietää, milloin VAMPO-toimenpiteellä on ollut vaikutusta kehityksen kulkuun. Asia ei ole tullut täällä missään yhteydessä esille.” VAMPOn koettiin myös soveltuvan paremmin valtionhallinnon tasolle kuin kuntatasolle, ja näin ollen sen vaikutusten arvioiminen koettiin hankalaksi: ”VAMPOn toimenpiteet on selkeästi osoitettu ministeriöille ja siksi toimenpiteiden vaikutukset eivät näy kunnan toiminnassa. Kunta täyttää lakisääteiset velvoitteet. Jos toimenpiteitä ei suoraan osoiteta kunnille, niin toimenpiteitä kunnassa ei tehdä”. Useat neuvostot kokivat VAMPOn vieraaksi tai kaukaiseksi: ”VAMPO on jäänyt vieraaksi ja julkisuudessa vähälle huomiolle, joten on vaikea ottaa kantaa sen toimenpiteisiin”. Joissakin tapauksissa VAMPOsta oli hyvin vähän tai jopa ei lainkaan tietoa: ”Vaikka olen kunnassamme vammaisneuvoston ja perusturvalautakunnan puheenjohtaja, en ole kuullutkaan VAMPOsta!” Erään valtakunnallisen järjestön vastauksessa kiteytyy myös usean kunnallisen vammaisneuvoston tunteet koskien VAMPOa ja sen vaikuttavuutta kunnallisella tasolla: ”VAMPO-toimenpiteet oli monessa kohdin asetettu niin yleisellä tasolla, että tuntui tosi vaikealta arvioida, oliko niillä vaikutusta konkreettiseen nykytilanteeseen. Valtakunnallisessa vammaisjärjestössä tulee hyvin esille, että vammaisten kokemukset (esim. rakennusten tai joukkoliikenteen esteettömyydestä, vammaisten näkökulmien huomioonottamisesta ym.) vaihtelevat paljon kunnittain ja isoissa kaupungeissa myös kunnan sisällä. Kyse on usein paikallisten päätöksentekijöiden asenteista, kokemusmaailmasta ja preferensseistä, ja on vaikea arvioida missä määrin VAMPO on esim. kunnallisia viranhaltijoita ja luottamushenkilöitä tavoittanut ja heihin vaikuttanut”. Joissakin vastauksissa tuotiin kuitenkin esille ajatus, että VAMPO kyllä mahdollisesti vaikuttaa tavoitteiden toteutumiseen, mutta yksittäisten toimenpiteiden vaikuttavuutta on vaikea arvioida: ”Kansallista VAMPOa ja sen ehdotuksia ei ajatella aktiivisesti, mutta kyllä ne jossain takaraivossa kaiken aikaa vaikuttavat. Silti on vaikea ottaa kantaa siihen, onko jollain toimenpiteellä ollut vaikutusta vai ei. Vastaukset siltä osin mutu-tuntumalla, kun parempaakaan ei ole”.

VAMPO-toimenpiteiden vaikuttavuutta mittaavien kysymysten vastausprosenteista ja avoimista kommenteista ja täydentävistä vastauksista on siis mahdollista päätellä, että VAMPOn tunnettuus paikallistason toimijoiden keskuudessa on paikoitellen heikohkoa, ja toimenpiteiden ja tavoitteiden yhdistäminen paikallistason vammaispolitiikkaan ja vammaisten henkilöiden arjen parantamiseen koetaan vaikeaksi.

Itsenäisen elämän tavoitteet ovat kuntatasolla toteutuneet vaihtelevasti. Suurimmassa osassa kunnista vammaisten itsenäinen asuminen on vähintään osittain toteutunut. Valitettavan usean vastaajan mukaan vammaisia edustavat tahot pääsevät mukaan asuntopoliittisten toimenpiteiden suunnitteluun ja toteutukseen vain satunnaisesti tai ei juuri lainkaan. Kehitysvammaisten asumisen ohjelmaa taas on toimeenpantu suurimman osan mukaan tavoitteen mukaisesti tai jopa paremmin. Vammaisten pelastautumista koskevia suunnitelmia taas on tehty hyvin harvassa paikassa kaiken kattavasti. Melkein puolet vastaajista toteaa, että liikkumisen vapauden kehittämisessä kehittämistyö on painottunut vammaispalvelulain mukaisten kuljetusten kehittämiseen, ja merkittävässä osassa kuntia kehittämistä ei ole ollut, tai on tehty vain yksilöllisiä ratkaisuja. Silloinkin kun esteettömiä liikennevälineitä on, ei liikkuminen aina ole ongelmatonta tai turvallista: ”Matalalattiabusseja on käytössä, mutta aikataulut ovat niin kireitä, ettei kuljettaja ehdi odottamaan vammaisten pääsyä paikalle. Tästä seuraa vaaratilanteita.” Vammaisten asumisen teknisestä turvallisuudesta on huolehdittu hyvin tai melko hyvin suurimmassa osassa kuntia. Julkisen hallinnon sähköisissä asiointijärjestelmien esteettömyysratkaisuja on tehty hyvin vaihtelevasti.

Myös VAMPOn vaikuttavuus itsenäisen elämän suhteen koettiin vaihtelevaksi. VAMPOlla koettin olevan kohtalaisen merkittävä vaikutus kehitysvammaisten laitosasumisen vähentämisessä, mutta esimerkiksi vammaisten osallistamiseen asuntopoliittisia toimenpiteitä suunniteltaessa ja toteutettaessa VAMPOlla koettiin olevan huomattavasti vähemmän merkityksellinen rooli. Sama päti joukkoliikenteen ja yksilökuljetusten kehittämiseen ja sähköisten asiointijärjestelmien kehittämiseen.

Yhteiskunnallisen osallisuuden suhteen tavoitteisiin on päästy äänestystilojen esteettömyyden suhteen varsin kattavasti, mutta alueellisia eroja koettiin monessa kunnassa ja järjestössä olevan merkittävästi.

Yhteiskunnallisen osallisuuden suhteen VAMPOlla koettiin olevan kohtalaisen vähäinen vaikutus. Eritoten äänestämisen ja äänestystilojen esteettömyyteen VAMPOlla ei koettu olevan merkittävää vaikutusta.

Selvityksen mukaan rakennetun ympäristön toimenpiteissä ollaan suurelta osin onnistuttu kohtalaisen hyvin. Useimmat vastaajat toteavat, että uudisrakentamisessa ja korjausrakentamisessa on huomioitu esteettömyys vähintään rakennuskohtaisesti. Melko harvalla paikkakunnalla esteettömyys huomioidaan vain minimitasolla. Esteettömyyskartoitusten suhteen ei kuitenkaan olla aivan samalla tasolla.

Rakennetun ympäristön suhteen VAMPOlla koettiin olevan kohtalaisen merkittävä rooli. Varsinkin julkishallinnon esteettömään rakentamiseen VAMPO-toimenpiteillä koettiin olevan vaikutusta. Myös esteettömyyskartoitusten kehittämisen ja käytön edistämisessä VAMPOlla koetaan olleen merkittävä rooli.

Liikennepalveluidenkin osalta VAMPOn tavoitteet ovat toteutuneet vaihtelevasti. Merkittävä osa vastaajista koki, että esteettömiä joukkoliikennevälineitä on saatavilla huonosti tai ei lainkaan. Useat vastaajatahot myös huomauttivat, että heidän kuntansa sijaitsee maaseudulla, eikä julkista liikennettä juurikaan ole. Myös esteettömien vuorojen merkitsemistä aikatauluihin ja pysäkkikuulutusten lisäämistä toivottiin. Joukkoliikenneinformaatio todettiinkin hyvin usein esteelliseksi tai huonosti saavutettavaksi. Lentomatkustajien oikeudet ja avunsaanti koettiin toteutuvan suurimmaksi osaksi ainakin osittain. Merkittävällä osalla vastaajista ei kuitenkaan ollut kokemusta tai tietoa asiasta. Huomattava osa vastaajista oli sitä mieltä, ettei avunsaanti toimi linja-autopalveluissa. Rautateiden suhteen taas oltiin ainakin osittain tyytyväisiä suurimmassa osassa kuntia. Sama päti myös taksipalveluiden saavutettavuuteen ja turvallisuuteen.

Liikennepalveluihin VAMPOlla koettiin olevan kohtalaisen vähäistä vaikutusta, eritoten liikennevälineiden esteettömyyteen. Taksipalveluiden ja rautateiden matkustajaliikennepalveluiden osalta VAMPOn koettiin olevan hieman vaikuttavampi, eritoten rautateiden suhteen.

Koulutuksen ja opetuksen suhteen VAMPOn tavoitteet on suuressa osassa kuntia toteutunut ainakin osittain. Varsinkin vammaiset lukiolaiset saavat tarvitsemansa avun ja tuen kokonaan tai vähintään osittain melkein kaikissa kysymykseen vastanneissa kunnissa. Monet vastaajat kuitenkin huomauttivat, että vammaisten lukio-opiskelu on vielä varsin vähäistä.

Huomattava määrä kunnallisista neuvostoista ja valtakunnallisista järjestöistä koki, että VAMPOlla on ollut vaikutusta koulutusta ja opiskelua koskevien tavoitteiden saavuttamiseen. Eritoten ammatinvalinnanohjauksen inkluusioon VAMPOlla on ollut vastausten perusteella vaikutusta.

Suurimmassa osassa kuntia on palkattu julkisen sektorin palvelukseen palkkasuhteiseen työhön vain yksittäisiä vammaisia henkilöitä tai ei laisinkaan. Vain hyvin harvassa kunnassa on palkattu huomattavan paljon vammaisia henkilöitä tai enemmän kuin muutama vuosi aikaisemmin. Työllisyyden sektorilla VAMPOn tavoitteisiin onkin päästy kaikkein huonoiten.

VAMPOlla koettiinkin olevan erityisen vähän vaikutusta vammaisten työllisyyteen. Harva vastaaja koki VAMPOlla olevan vaikutusta vammaisten työllistymiseen ja rekrytoimiseen julkiselle sektorille.

Terveydenhuollon ja kuntoutuksen osalta VAMPOn tavoitteisiin on päästy kohtalaisen hyvin isossa osassa kuntia. Kuitenkin varhaisen puuttumisen osalta tavoitteisiin on päästy heikommin, ja noin kolmasosa vastaajista toteaakin, että vammaisten työssä jaksamisen ja jatkamisen tukea ei ole kehitetty riittävästi.

Terveyspalveluihin ja kuntoutukseen VAMPOlla on koettu olevan merkitystä vaihtelevasti. Erityisen harvoin VAMPOlla koettiin olevan vaikutusta vammaisten henkilöiden työssä jaksamiseen ja varhaiseen puuttumiseen ja kuntoutustarpeiden tunnistamiseen.

VAMPON vaikutusta sosiaaliturvaan arvioitiin hyvin vaihtelevasti. 54 % vastanneista koki, että VAMPOlla oli ollut vaikutusta. On kuitenkin huomautettava, että 74 % vastanneista koki, että takuueläkelainsäädännöllä on pystytty parantamaan vammaisten henkilöiden taloudellista asemaa ainakin jonkin verran, ja 0 % kokivat, että lainsäädännöllä ei ole pystytty lainkaan parantamaan taloudellista asemaa. Ottaen huomioon, että VAMPOn toimenpide 91 on nimenomaan takuueläkelainsäädännön valmistelu, vaikuttaisi siltä, että ykköstyypin ja kakkostyypin kysymysten vastaukset ovat jokseenkin ristiriidassa keskenään sosiaaliturvan osalta; VAMPOn toimenpiteen lainsäädännöllä koetaan olleen merkitystä taloudellisen aseman parantumiseen, mutta itse VAMPOn toimenpiteellä ei ole vastaajien mielestä ollut vaikutusta. Tämä ristiriita korostaa, että vastaajatahot pitivät VAMPOn vaikutusten arvioimista hankalana.

Oikeusturvaan, turvallisuuteen ja koskemattomuuteen liittyvät VAMPOn tavoitteet ovat kyselyn mukaan toteutuneet sangen huonosti paikallistasolla. Vain 32 % vastaajista toteaa, että heidän omassa kunnassaan on ohjeistettu vammaisten henkilöiden turvallisuus- ja pelastuskysymysten huomion ottaminen häiriö- ja kriisitilanteissa. Loput vastaajista toteavat, että ei ole ohjeistettu, tai että he eivät osaa sanoa. Myös avoimista vastauksista käy ilmi asiaintila: ” Suunnitelmia ei ole päivitetty. Vastuuhenkilöt vaihtuneet, yhteystiedot vanhentuneet, yleinen hälytys kuuluu suppealle alueelle”.

Vammaisten ihmisten oikeusturvaan, turvallisuuteen ja koskemattomuuteen VAMPOlla ei laajalti koettu olevan suurta vaikutusta. VAMPOn vaikuttavuus vammaisten henkilöiden turvallisuus- ja pelastuskysymysten huomioon ottamisessa koettiin vastaajien keskuudessa kaikkein heikoimmaksi.

Useat vastaajat kokivat, että VAMPOlla on ollut merkitystä kulttuuria ja vapaa-aikaa koskevien tavoitteiden saavuttamisessa. Etenkin liikuntatilojen ja taide- ja kulttuuritapahtumien esteettömyyden edistämisessä VAMPOlla koettiin olleen vaikutusta.

**6. Johtopäätökset**

Kunnallisten vammaisneuvostojen ja valtakunnallisten vammaisjärjestöjen vastaukset Valtakunnallisen vammaisneuvoston kyselylomakkeeseen Suomen vammaispoliittisen ohjelman VAMPOn vaikuttavuudesta kuntatasolla antaa ajankohtaista tietoa siitä, millä tolalla vammaispoliittiset asiat ovat paikallisella tasolla, ja missä määrin VAMPO on pystynyt vaikuttamaan vammaisten henkilöiden arkeen kunnissa.

Kaikkein parhaiten paikallistasolla on edistytty koulutuksen ja opiskelun, terveydenhuollon ja kuntoutuksen, kulttuurin ja vapaa-ajan, sekä rakennetun ympäristön saralla. Vähiten edistystä paikallistasolla on havaittavissa työn, itsenäisen elämän osalla. Eritoten näihin pitäisi paikallistasolla jatkossa panostaa. Kuitenkin kaikista temaattisista osa-alueista löytyy parantamisen varaa, ja eri paikkakunnilla on luonnollisesti omat haasteensa.

Kaikista eniten vaikutusta VAMPOlla koettiin olevan rakennettua ympäristöä, kulttuuria ja vapaa-aikaa ja koulutusta ja opiskelua koskeviin tavoitteisiin. Eritoten rakennettuun ympäristöön liittyviin tavoitteisiin VAMPOlla koettiin olevan vaikuttava asema. Kaikista vähiten vaikutusta VAMPOlla taas koettiin olevan oikeusturvaa, turvallisuutta ja koskemattomuutta, työtä, yhteiskunnallista osallisuutta, ja liikennepalveluita koskeviin tavoitteisiin.

Kyselyn vastauksista selviää, että edistystä on monella saralla useissa kunnissa tapahtunut. On kuitenkin vielä paljon asioita, jotka kaipaavat edelleen parannuksia ja huomiota, jotta vammaisten ihmisten elämää voidaan edelleen parantaa. Tavoitteiden toteutuminen onkin ollut hyvin paikkakuntakohtaista.

Vastauksista selviää myös, että vaikka VAMPOlla voidaan sanoa olleen vaikutusta erinäisten tavoitteiden saavuttamiseen, on silti todettava, että sen vaikutus ihmisten elämän parantamiseen paikallisella tasolla on jäänyt vajaaksi, eikä sillä ole pystytty saavuttamaan kaikkia tavoitteita. Kuten VAMPOn tavoitteiden toteutuminen, on VAMPOn vaikutus paikallisella tasolla hyvin paikkakuntakohtaista.

Voidaankin todeta, että vaikka VAMPO ei ole saavuttanut kaikkia tavoitteitaan, on sen avulla silti pystytty edistämään vammaispolitiikkaa kunnallisella tasolla usealla paikkakunnalla, ja sitä kautta pystytty parantamaan vammaisten ihmisten elämää monella eri elämänsaralla.